**OBRAZAC**

|  |  |
| --- | --- |
| IZVJEŠTAJ O SPROVEDENOJ ANALIZI PROCJENE UTICAJA PROPISA | |
| PREDLAGAČ PROPISA | **Investiciono-razvojni fond Crne Gore** |
| NAZIV PROPISA | **Nacrt uredbe o osiguranju izvoza od netržišnih rizika** |
| 1. Definisanje problema   * Koje probleme treba da riješi predloženi akt? * Koji su uzroci problema? * Koje su posljedice problema? * Koji su subjekti oštećeni, na koji način i u kojoj mjeri? * Kako bi problem evoluirao bez promjene propisa (“status quo” opcija)? | |
| Zakonom o Investiciono - razvojnom fondu Crne Gore ("Sl. list CG", br. 88/09, 40/10, 80/17) uređeno je osnivanje, djelatnost, ovlašćenja, organizacija Investiciono - razvojnog fonda Crne Gore i druga pitanja od značaja za rad Investiciono - razvojnog fonda Crne Gore A.D.  Fond posluje u cilju podrške ekonomske politike Vlade Crne Gore i podsticanja: ubrzanog privrednog razvoja Crne Gore, dinamiziranja rasta mikro, malih, srednjih i velikih privrednih subjekata, ravnomjernijeg regionalnog razvoja, konkurentnosti i likvidnosti privrednih subjekata, proizvodnje i usluga orijentisanih prema izvozu, proizvodnje kojom se smanjuje uvozna zavisnost, finansiranja infrastrukturnih projekata, projekata vodosnabdijevanja, tretmana otpadnih voda i zaštite životne sredine, efikasnog sprovođenja i okončanja procesa privatizacije prodajom kapitala stečenog u procesu svojinske i upravljačke transformacije, kao i podsticanja finansiranja drugih projekata od lokalnog, regionalnog i državnog značaja.  Zakonom je, između ostalog, utvrđeno i obavljanje poslova osiguranja izvoza od netržišnih rizka koje Investiciono - razvojni fond Crne Gore obavlja u ime i za račun Crne Gore, kao i da će se bliži uslovi i način obavljanja poslova osiguranja izvoza urediti propisom koji donosi Vlada Crne Gore, a u skladu sa EU propisima.  U cilju podrške ekonomske politike Vlade Crne Gore i podsticanju konkurentnosti izvozno orijentisanih privrednih subjekata Crne Gore, Uredbom bi se uredilo obavljanje poslova osiguranja potraživanja i izvoznih kredita nastalih izvozom roba i/ili usluga crnogorskog porijekla od netržišnih rizika u ime i za račun Crne Gore, kao i postupak i način obavljanja poslova osiguranja izvoza, u skladu sa međunarodno prihvaćenim pravilima i uslovima.  Obavljanjem poslova osiguranja izvoza, Investiciono – razvojni fond Crne Gore bi preuzeo ulogu izvozno - kreditne agencije. Investiciono - razvojni fond Crne Gore bi obavljao poslove osiguranja izvoza i reosiguranja za sve poslove koji doprinose podsticanju konkurentnosti I internacionalizaciji privrednih izvozno orjentisanih subjekata u Crnoj Gori, a naročito:   * osiguranje kratkoročnih izvoznih potraživanja od netržišnih rizika * osiguranje srednjoročno – dugoročnih izvoznih kredita od netržišnih rizika * davanje u reosiguranje dio rizika na privatno tržište reosiguranja ili kod drugih izvozno – kreditnih agencija u cilju podjele i disperzije rizika * preuzimanje reosiguranja kratkoročnih izvoznih potraživanja i srednjoročno – dugoročnih izvoznih kredita od privatnih kreditnih osiguravača ili drugih kreditno izvoznih agencija.   Fond kao Osiguravač na osnovu preporuka i mišljenja Odbora za poslove osiguranja izvoza, koji će biti formiran od strane Vlade Crne Gore, donosi: programe osiguranja i pripadajuće opšte uslove, odluke o zaključenju ugovora o osiguranju, odluke o isplatama odšteta, premijske sustave, klasifikacije država po rizičnosti i druge akte koji su potrebni za obavljanje poslova osiguranja izvoza. Zemlje u okruženju koje imaju Odbore/Komisije/Povjerenstva za osiguranje izvoza prema našim saznanjima su: Hrvatska, Slovenija, Njemačka, Slovačka.  Izvozno - kreditne agencije (Export credit agency „ECA”), su institucije uglavnom u vlasništvu država ili obavljaju povjerene poslove osiguranja u ime i za račun država, i služe kao instrument kojim država osigurava finansiranje izvoza i investicija u inostranstvo. Finansiranje može biti u obliku direktnog finansiranja ili osiguranja, u zavisnosti od toga, kakav mandat imaju pojedine agencije od svojih država.  Izvozno kreditne agencije i izvozne banke su institucije prisutne u većini razvijenih i manje razvijenih zemalja svijeta. Njihova osnovna uloga je stvaranje konkurentskih uslova za domaće izvoznike kroz podsticajne mjere i izvozne programe. U nekim zemljama postoje odvojene institucije za finansiranje i osiguranje, dok u nekim zemljama ta funkcija je objedinjena u jednoj instituciji tako da izvoznik na jednom mjestu može zatražiti i finansiranje i osiguranje, što je u konkretnom slučaju moguće kada su u pitanju usluge koje može pružiti IRF CG.  U zemljama u okruženju je dostupno osiguranje potraživanja, a u većini država (Hrvatska, Srbija, ...) u okruženju i osiguranje kredita. Zemlje koje imaju osiguranje potraživanja i osiguranje kredita u okruženju i EU su, između ostalih: Slovenija, Hrvatska, Slovačka, Češka, Poljska, Njemačka, Francuska, Španija, Danska, Finska, Rumunija, Bugarska, Srbija, Mađarska. Naime, nepostojanje tržista osiguranja potraživanja/izvoznih kredita je u srednjoj Evropi nezamislivo, iz razloga što se kompanije – izvoznici sa statističkom izvjesnošću srijeću sa neplaćanjem od strane svojih ino kupaca. Troškovi koji nastaju izvoznicima prilikom sudskih sporova i naplate ovih potraživanja/ kredita su vrlo visoki. Za efikasno vođenje sudskih sporova i potraživanja su izvoznicima potrebni ili kvalifikovani interni resursi u smislu kvalifikovanih kadrova ili se ove usluge plaćaju eksternim subjektima, u visokim iznosima. Svi ovi problemi su odstranjeni pri osiguranju. Sve osiguravajuće kuće imaju interne resurse, koje ove rizike analiziraju, i u slučaju nastanka štete profesionalno likvidiraju i nakon isplate odštete i naplaćuju od dužnika. Uobičajena je situacija za izvoznike je da je u ponudi osiuguranja potraživanja/kredita konkurencija na tržištu.  U Crnoj Gori za sada tržište je zanemarljivo, ali samo pokretanje ovog tržišta od strane države i IRFCG predstavlja izuzetnu priliku za kompanije - izvoznike za optimalizuju svoj cash-flow i posvete se svom core-business-u, koji je proizvodnja/trgovina, a ne analize, sporovi i likvidacija potraživanja, a sve to za prihvatljivu cijenu. Nadalje, u međunarodnoj trgovini uobičajeno je da izvoznici nude uz komercijalne uslove i finansiranje kupovine određenih roba i usluga od strane poslovnih ili izvoznih banaka. Navedenu uslugu nije moguće nuditi ako banke koje prate izvoznike nemaju podršku u vidu osiguranja kredita od strane izvozno-kreditne agencije. | |
| 2. Ciljevi   * Koji ciljevi se postižu predloženim propisom? * Navesti usklađenost ovih ciljeva sa postojećim strategijama ili programima Vlade, ako je primjenljivo. | |
| Usvajanjem Uredbe stvoriće se preduslovi za podsticanje crnogorskog izvoza i povećanje konkurentnosti crnogorskih izvoznika na inostranim tržištima.  Uredba definiše tri osnova proizvoda, koja će Investiciono – razvojni fond Crne Gore nuditi crnogorskim izvoznicima, i to:  • Osiguranje potraživanja  • Osiguranje kredita kupcu i  • Osiguranje kredita dobavljaču.  Osim osnovnih proizvoda, Investiciono – razvojni fond Crne Gore može obavljati i reosiguranje sva tri navedena proizvoda.  Ciljevi koji se žele postići donošenjem predloženog propisa su:   * Podsticaj rasta izvoza i konkurentnosti crnogorskih izvoznika * Pronalazak novih ino kupaca * Otvaranje novih inostranih tržišta, lakši izlazak na nova tržišta * Rast poslovnih prihoda iz inostranstva * Zaštita izvoznika prvenstveno od rizika neplaćanja od strane ino kupca i očuvanja * njegove likvidnosti * Očuvanje postojećih i otvaranje novih radnih mjesta izvoznika.   Privrednim subjektima koji nastupaju na ino tržištima, posebno onima na kojima nastupaju prvi put, potrebne su ključne informacije vezane za određeno tržište, potrebnoj dokumentaciji za izvoz, iskustvima drugih preduzeća i sl. IRF CG će nakon potpisivanja Sporazuma o saradnji sa većim brojem izvozno kreditnih agencija, imati olakšan pristup potrebnim informacijama, te će na taj način crnogorskim izvoznicima, osim kreditiranja i osiguranja izvoznih poslova, biti u prilici da pruži i savjetodavnu podršku. | |
| 3. Opcije   * Koje su moguće opcije za ispunjavanje ciljeva i rješavanje problema? (uvijek treba razmatrati “status quo” opciju i preporučljivo je uključiti i neregulatornu opciju, osim ako postoji obaveza donošenja predloženog propisa). * Obrazložiti preferiranu opciju? | |
| U slučaju opcije “status quo” ciljevi se ne bi mogli ostvariti, zbog neusklađenosti sa relevantnim propisima EU u dijelu osiguranja izvoza u Crnoj Gori.  Regulatorna opcija u vidu izrade Uredbe o osiguranju izvoza od netržišnih rizika u potpunosti će omogućiti postizanje postavljenih ciljeva. Ova opcija će za rezultat imati regulatorni okvir koji je usklađen sa EU propisima, čime će se povećati konkurentnost crnogorskih izvoznika na inostranom tržištu.  Jedina moguća opcija za ispunjavanje navedenih ciljeva i rješavanje problema je donošenje propisa. | |
| 4. Analiza uticaja   * Na koga će i kako će najvjerovatnije uticati rješenja u propisu - nabrojati pozitivne i negativne uticaje, direktne i indirektne. * Koje troškove će primjena propisa izazvati građanima i privredi (naročito malim i srednjim preduzećima). * Da li pozitivne posljedice donošenja propisa opravdavaju troškove koje će on stvoriti. * Da li se propisom podržava stvaranje novih privrednih subjekata na tržištu i tržišna konkurencija. * Uključiti procjenu administrativnih opterećenja i biznis barijera. | |
| Usvajanje predložene Uredbe će imati pozitivan uticaj na privredne subjekte koji se bave izvozom, kako bi isti svojim inostranim kupcima mogli ponuditi konkurentnije uslove plaćanja, a da su pri tom zaštićeni od rizika neplaćanja (komercijalnih i/ili političkih rizika).  Sredstva za obavljanje poslova osiguranja izvoza iz ove Uredbe obezbjeđuju se iz Budžeta Crne Gore, i uplaćuju se i vode na posebnom računu - Fondu osiguranja izvoza od netržišnih rizika, nezavisno od sredstava namijenjenih obavljanju djelatnosti Investiciono-razvojnog fonda Crne Gore, u skladu sa praksom većine država Evropske Unije i zemalja u okruženju (Hrvatska, Slovenija...).  Sredstva za obavljanje poslova osiguranja izvoza služe za isplatu odšteta, naknada, pokriće troškova sprečavanja nastanka štete i pokriće troškova po već nastalim štetama. Troškove u ovom smislu čine troškovi sudskih, izvršnih postupaka, troškovi koji nastaju u cilju umanjenja šteta ili naplate šteta, odnosno ostali troškovi vezani za poslove osiguranja izvoza.  Sredstva Investiciono-razvojnog fonda za obavljanje djelatnosti Fonda ne koriste se za pokriće odšteta, kao ni drugih poslova vezanih za poslove osiguranja izvoza.  Za poslove osiguranja izvoza Osiguravač u ime i za račun Crne Gore naplaćuje premiju i druge naknade koja se uplaćuje u Fond osiguranja izvoza od netržišnih rizika. U Fond osiguranja izvoza od netržišnih rizika uplaćuju se i sredstva ostvarena regresnom naplatom.  Prihod Fonda osiguranja izvoza od netržišnih rizika su i sredstva koja Osiguravač ostvaruje plasiranjem slobodnih sredstava kod banaka, finansijskih institucija, ulaganjem u državne hartije od vrijednosti, odnosno na drugi zakonom dozvoljen način.  Ako je ukupan iznos dugovanih odšteta veći od iznosa sredstava u Fondu osiguranja izvoza od netržišnih rizika, Vlada Crne Goreće, prije dospijeća odštete, razliku iznosa uplatiti na račun Fonda osiguranja izvoza od netržišnih rizika.  Kako se ovakva vrsta proizvoda postepeno uvodila u svim zemljama u okruženju, na početku poslovanja ne očekuju se veliki obimi osiguranih poslova, zato procjenjujemo kako je dovoljna uplata iz Državnog budžeta u iznosu od 1 mil eura kako bi navedeno bilo dovoljno za isplatu šteta u početnim godinama poslovanja. U narednim godinama premije osiguranja i regresne naplate po isplaćenim odštetama će “puniti” navedeni Fond osiguranja izvoza tako da će uplate iz Državnog budžeta biti potrebne ako se kao "one off" pojave veći poslovi u osiguranju, kako bi Fond bio dovoljan za isplatu većih poslova preuzetih u osiguranje.  Kako bi se ova vrsta poslova unutar zemalja, što bolje i efikasnije organizovala npr. u Hrvatskoj, Sloveniji, Slovačkoj, Srbiji poslovi osiguranja izvoza su se organizovali pri državnim razvojnim bankama gdje postoji određena infrastruktura. Poznato nam je da se u Hrvatskoj za navedene poslove izdvajaju određena sredstva iz Državnog budžeta, te je do sada uplaćeno cca 250 mil eura za 20 godina obavljanja ovih poslova. Navedeno se uplaćivalo u Fond za isplatu odšteta i uplate su bile sukcesivne. U samom početku izvršena je bila uplata od 100 mil eura u navedeni fond, a ostale uplate uslijedile su nakon toga. U Slovačkoj je uplaćeno 140 mil eura za 20 godina poslovanja. U samom početku je bila izvršena uplata od 40 miliona eura, a ostale uplate su bile sukcesivne. Srbija i Makedonija su izdvojile manja sredstva, pri početku poslovanja u milionima eura, a za vrijeme poslovanja nisu prekoračili više od 20 miliona eura.  Uplate iz državnog budžeta omogućavaju određenu početnu osnovu koja je neophodna da bi se održali optimalni uslovi za sprovođenje poslova osiguranja izvoza i isplatu eventualno nastalih šteta. Štete kod državnih izvozno - kreditnih agencija nijesu u svakom trenutku unaprijed mjerljive, posebno s obzirom na to, da su izvozno - kreditne agencije po nalogu države kreatori politike za podršku izvoznim transakcijama kroz osiguranje i/ili reosiguranje. U pitanju su transakcije najčešće povećanog rizika, a sve u cilju podrške privredi odnosno izvoznoj strategiji pojedine države.  U skladu s pravilima funkcionisanja sistema za osiguranje izvoza u najvećem broju država Evropske Unije, gdje takve poslove obavljaju Agencije, u ime i za račun države, uobičajeno je da se dio sredstava za obavljanje poslova osiguranja izvoza uplaćuje iz državnog budžeta. Uplate iz državnog budžeta omogućavaju određenu početnu osnovu koja je neophodna da bi se održali optimalni uslovi za sprovođenje poslova osiguranja izvoza i isplatu eventualno nastalih šteta.  Štete kod državnih izvozno - kreditnih agencija nijesu u svakom trenutku unaprijed mjerljive, posebno s obzirom na to, da su izvozno - kreditne agencije po nalogu države kreatori politike za podršku izvoznim transakcijama kroz osiguranje i/ili reosiguranje. U pitanju su transakcije najčešće povećanog rizika, a sve u cilju podrške privredi odnosno izvoznoj strategiji pojedine države.  Najveći iznos mogućih preuzetih obaveza po poslovima osiguranja ne može prelaziti 20% zvanično utvrđene vrijednosti godišnjeg izvoza roba i usluga u Crnoj Gori u posljednjoj godini.   * Propis ne utiče na stvaranje novih privrednih subjekata na tržištu i tržišnu konkurenciju. * U procesu donošenja ovog propisa nijesu utvrđene biznis barijere * Donošenje propisa ne iziskuje dodatne troškove u dijelu osnivanja novih institucija, ali je potrebno zapošljavanje službenika u IRF-u koji će raditi na ovim poslovima. Investiciono – razvojni fond u Službi za osiguranje izvoza planira u početku da zaposli 4 zaposlena i to: Rukovodioca Službe i još 3 zaposlena lica u okviru navedene Službe.   Procjena od 20 % zvanično utvrđene vrijednosti crnogorskog izvoza roba i usluga je veličina koja je gornji limit za odobrenje osiguranja u jednoj kalendarskoj godini. Navedena procjena napravljena je na način da se gledala ukupna pokrivenost izvoza instrumentima osiguranja izvoza po državama u okruženju.  U Hrvatskoj je pokrivenost izvoza instrumentima osiguranja izvoza bila na nivou 1,5-3 %, u Slovačkoj, do 3%, u Češkoj do 5% te je navedeni iznos od 20 % više nego dovoljan da se pokriju potrebe crnogorskih privredenih subjekata. | |
| 5. Procjena fiskalnog uticaja   * Da li je potrebno obezbjeđenje finansijskih sredstava iz budžeta Crne Gore za implementaciju propisa i u kom iznosu? * Da li je obezbjeđenje finansijskih sredstava jednokratno, ili tokom određenog vremenskog perioda? Obrazložiti. * Da li implementacijom propisa proizilaze međunarodne finansijske obaveze? Obrazložiti. * Da li su neophodna finansijska sredstva obezbijeđena u budžetu za tekuću fiskalnu godinu, odnosno da li su planirana u budžetu za narednu fiskanu godinu? * Da li je usvajanjem propisa predviđeno donošenje podzakonskih akata iz kojih će proisteći finansijske obaveze? * Da li će se implementacijom propisa ostvariti prihod za budžet Crne Gore? * Obrazložiti metodologiju koja je korišćena prilikom obračuna finansijskih izdataka/prihoda. * Da li su postojali problemi u preciznom obračunu finansijskih izdataka/prihoda? Obrazložiti. * Da li su postojale sugestije Ministarstva finansija na nacrt/predlog propisa? * Da li su dobijene primjedbe uključene u tekst propisa? Obrazložiti. | |
| Da li je potrebno obezbjeđenje finansijskih sredstava iz budžeta Crne Gore za implementaciju propisa i u kom iznosu  Za sprovođenje ove Uredbe potrebno je obezbijediti sredstva iz budžeta, u početnom iznosu od ne manjem od 1 milion eura u budžetu za 2024. godinu. Za početak poslovanja je dovoljno 1 mil eura, jer je u početnoj godini uspostavljanja programa osiguranja izvoza potražnja za proizvodima vrlo mala. Prvo se puno truda treba uložiti u edukaciju tržišta o korisnosti proizvoda osiguranja izvoza kako bi privrednici bili spremni platiti trošak osiguranja izvoza. Prilikom određivanja inicijalno potrebnih sredstava za sprovođenje aktivnosti osiguranja izvoza od netržišnih rizika, IRF CG se rukovodio komparativnim iskustvom institucija iz regiona koje se bave sličnim poslovima, a sam iznos sredstava je određen aproksimativno.  Praksa zemalja regiona i EU zemalja je pokazala da se u prvoj godini poslovanja ne očekuje izdavanje više od 200 kreditnih limita (osiguranih dužnika po polisama osiguranja). Prema tome, ako u prvoj godini iz budžeta bude izdvojeno jedan million eura, IRFCG može u jednom trenutku biti kumulativno izložen od 8 do 10 miliona eura. Tokom godine je neophodno analizirati, kakva je potražnja za proizvodom. Ako bi potražnja za proizvodom bila visoka, štete niske, i ako bi proizvodi bili profitabilni, mogla bi se razmatrati dopuna sredstva iz budžeta, prema potražnji od strane tržišta. U svim agencijama, ne samo u okruženju nego i u Evropi su Fondovi za osiguranje od netržišnih rizika dopunjavani prema potrebama lokalnog tržišta.  Da li je obezbjeđenje finansijskih sredstava jednokratno, ili tokom određenog vremenskog perioda? Obrazložiti.  Početna sredstva je moguće obezbijediti u tranšama, u toku jedne finansijske godine. U prvim godinama poslovanja obim osiguranih poslova nije značajan, i zato na početku uspostavljanja programa osiguranja izvoza nije potrebno imati značajnija sredstva iz Državnog budžeta na računu Fonda. U daljim razvojnim fazama poslova osiguranja izvoza, u skladu sa poslovima u najavi potrebno je planirati povlačenje sredstva iz Državnog budžeta.  Da li implementacijom propisa proizilaze međunarodne finansijske obaveze? Obrazložiti.  Implementacijom propisa ne proizilaze međunarodne finansijske obaveze. Proizilaze obaveze prema međunarodnim subjektima jedino u slučaju ugovaranja reosiguranja od osiguravača u nekoj drugoj zemlji za crnogorski udio u inostranom poslu (npr. za osiguranje kredita kupcu), kada crnogorski izvoznik zajedno sa stranim izvoznikom nastupa na trećem tržištu, a transakciju prati finansijski kredit. U tom slučaju glavni osiguravač (npr. iz Srbije ili neke treće države) osigurava cijeli finansijski kredit, a Fond može osigurati dio kredita. U tom slučaju Fond će u slučaju štete, isplatiti odštetu glavnom osiguravaču, koji će isplatiti ukupnu štetu banci kojoj kupac nije platio po dospijeću kredita.  Da li su neophodna finansijska sredstva obezbijeđena u budžetu za tekuću fiskalnu godinu, odnosno da li su planirana u budžetu za narednu fiskanu godinu?  Neophodna finansijska sredstva nijesu obezbijeđena u Budžetu za tekuću fiskalnu godinu, a bilo bi potrebno planirati ih u Budžetu za narednu 2024.godinu.  Da li je usvajanjem propisa predviđeno donošenje podzakonskih akata iz kojih će proisteći finansijske obaveze  Odbor za poslove osiguranja će urediti sprovođenje poslova osiguranja izvoza u skladu sa odredbama člana 4 Uredbe.  Sve države članice EU, kao i OECD-a imaju sopstveni način utvrđivanja svojih premijskih stopa, koji se definiše internim pravilima. Bazično pravilo zbog kojeg se definišu načela za utvrđivanje premije osiguranja je, da države EU moraju prihvatiti zajedničku minimalnu visinu premijskih stopa, kako ponudom niskih premijskih stopa ne bi ugrozili slobodnu tržišnu utakmicu. Da bi države mogle provjeriti, kako se ostale države pridržavaju navedenog načela, dogovoreno je na nivou legislative EU, da sve izvozno – kreditne agencije moraju izvještavati detaljno o svim svojim premijama u svakom konkretnom osiguranom kreditu sve ostale članice – države. Da bi bilo moguće uskladiti premijske stope osiguranja kredita, vrlo je važno voditi računa o procentu pokrića, kao i uslovima pokrića. Osnovne premise su da premija mora biti srazmjerna osiguranom riziku, da na odgovarajući način odražava obim i kvalitet odobrenog osiguranja.  Od pojedinih izvozno - kreditnih agencija se očekuje da, dugoročno gledano, budu sposobne da na osnovu sopstvenih rezultata pokriju poslovne troškove osiguravača i isplatu odšteta. Praksa je pokazala da pojedine izvozno – kreditne agencije nijesu ispunile ovaj cilj.  Osim navedenog, o konkretnim uslovima Osiguravač mora voditi računa prilikom utvrđivanja premijskih stopa, kao i prilikom ocjene statusa dužnika.  Da li će se implementacijom propisa ostvariti prihod za budžet Crne Gore?  Direktno se ne ostvaruje prihod za budžet Crne Gore, međutim za očekivati je da će se implementacijom propisa ostvariti indirektni prihod za Budžet Crne Gore. Navedeno baziramo na činjenici da je moguće da izvoznici uplaćuju veće poreze ako ostvaruju bolje poslovne rezultate uslijed povećanog nivoa izvoza koja je omogućen uz podršku programa osiguranja izvoza.  Obrazložiti metodologiju koja je korišćenja prilikom obračuna finansijskih izdataka/prihoda.  Da li su postojali problemi u preciznom obračunu finansijskih izdataka/prihoda? Obrazložiti.  Precizne finansijske izdatke nije moguće definisati, te nije rađen obračun finansijskih izdataka/prihoda. Poslovi će se formirati unutar IRFCG u kojem postoji infrastruktura.  Da li su postojale sugestije Ministarstva finansija na nacrt/predlog propisa?  Da li su dobijene primjedbe uključene u tekst propisa? Obrazložiti.  Predstavnici Ministarstva finansija su bili članovi Radne grupe koju je formirao IRFCG, te su njihove sugestije inkorporirane u tekst Uredbe. | |
| 6. Konsultacije zainteresovanih strana   * Naznačiti da li je korišćena eksterna ekspertska podrška i ako da, kako. * Naznačiti koje su grupe zainteresovanih strana konsultovane, u kojoj fazi RIA procesa i kako (javne ili ciljane konsultacije). * Naznačiti glavne rezultate konsultacija, i koji su prijedlozi i sugestije zainteresovanih strana prihvaćeni odnosno nijesu prihvaćeni. Obrazložiti. | |
| Predložena Uredba je pripremljena u saradnji sa ekspertima agencije MARCO WIN s.r.o. Bratislava, angažovanih od strane Investiciono-razvojnog fonda. Takođe, eksperti iz HBOR-a su bili angažovani na izradi teksta Uredbe, čiji preporuke i sugestije su inkorporirane u tekst Uredbe.  Nacrt Uredba će biti objavljen na javnu raspravu, te će tom prilikom i ostale zainteresovane strane biti uključene u finalnu izradu teksta Uredbe. Nakon završetka javne rasprave i dostavljanja sugestija od strane Evropske komisije, RIA ce biti dopunjena u ovom dijelu.  Nacrt Uredbe ce biti dostavljen i Evropskoj komisiji, radi davanja mišljenja, u skladu sa obavezom iz Pregovaračkog poglavlja 30 - Trgovina. | |
| 7: Monitoring i evaluacija   * Koje su potencijalne prepreke za implementaciju propisa? * Koje će mjere biti preduzete tokom primjene propisa da bi se ispunili ciljevi? * Koji su glavni indikatori prema kojima će se mjeriti ispunjenje ciljeva? * Ko će biti zadužen za sprovođenje monitoringa i evaluacije primjene propisa? | |
| - Ne postoje potencijalne prepreke za implementaciju ove uredbe.  - Osnovni indikatori za mjerenje ispunjenja ciljeva predložene uredbe mogu biti:  • uređenje obavljanja poslova osiguranja potraživanja i izvoznih kredita nastalih izvozom roba i/ili usluga crnogorskog porijekla od netržišnih rizika  • osiguranje kratkoročnih izvoznih potraživanja od netržišnih rizika;  • osiguranje srednjoročno - dugoročnih izvoznih kredita od netržišnih rizika;  • poslovi reosiguranja izvoza u cilju podjele i disperzije rizika;  • volumen osiguranih transakcija za jednu fiskalnu godinu  • broj izvoznika koji koriste proizvode IRF CG  • volumen isplaćenih odšteta i iznos regresnnih naplata po isplaćenim odštetama za fiskalnu godinu  • reosiguranje kratkoročnih izvoznih potraživanja i srednjoročno - dugoročnih izvoznih kredita od drugih Izvozno - kreditnih agencija i dr.  - Za monitoring primjene ovog zakona biće zadužen Investiciono-razvojni fond, kao izvozno - kreditna agencija odnosno osiguravač. | |

**Datum i mjesto Starješina**

U Podgorici, 10.03.2023.

\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_